b'\n_START_ARTICLE_\nPolysykliset aromaattiset hiilivedyt\n_START_PARAGRAPH_\nPolysykliset aromaattiset hiilivedyt eli PAH-yhdisteet (engl. polycyclic aromatic hydrocarbons) ovat yhteen liittyneist\xc3\xa4 aromaattisista renkaista koostuvia hiilivetyj\xc3\xa4. PAH-yhdisteit\xc3\xa4 syntyy, kun orgaaninen aine, esimerkiksi puu, palaa ep\xc3\xa4t\xc3\xa4ydellisesti. Monet PAH-yhdisteet aiheuttavat sy\xc3\xb6p\xc3\xa4\xc3\xa4 tai mutaatioita.\n_START_SECTION_\nEsiintyminen\n_START_PARAGRAPH_\nPAH-yhdisteit\xc3\xa4 syntyy eniten teollisuudessa, liikenteess\xc3\xa4 ja muussa energiantuotannossa. Luonnossa PAH-yhdisteit\xc3\xa4 muodostuu mets\xc3\xa4paloissa ja tulivuorenpurkauksissa. PAH-yhdisteit\xc3\xa4 voi synty\xc3\xa4 my\xc3\xb6s ruokaan, jos sit\xc3\xa4 savustetaan, grillataan tai kuivataan. Suuria pitoisuuksia on l\xc3\xb6ydetty etenkin savustetusta kalasta, paahdetusta lihasta ja k\xc3\xa4ristetyist\xc3\xa4 elintarvikkeista. Keskim\xc3\xa4\xc3\xa4rin ihmiset saavat kuitenkin PAH-yhdisteit\xc3\xa4 selv\xc3\xa4sti enemm\xc3\xa4n tupakasta kuin ruoasta._NEWLINE_Hiilt\xc3\xa4 ja \xc3\xb6ljytuotteita k\xc3\xa4sittelev\xc3\xa4t ty\xc3\xb6ntekij\xc3\xa4t, kuten teiden p\xc3\xa4\xc3\xa4llyst\xc3\xa4j\xc3\xa4t, altistuvat usein PAH-yhdisteille. My\xc3\xb6s ter\xc3\xa4ssulattojen ja hiilielektrodeja k\xc3\xa4ytt\xc3\xa4vien alumiinitehtaiden sis\xc3\xa4ilmassa on mitattu korkeita PAH-pitoisuuksia. Englannissa havaittiin jo vuonna 1775, ett\xc3\xa4 noki aiheutti nuohoojille kivespussin sy\xc3\xb6p\xc3\xa4\xc3\xa4._NEWLINE_PAH-yhdisteit\xc3\xa4 eristet\xc3\xa4\xc3\xa4n kivihiilitervasta, mutta niit\xc3\xa4 voidaan my\xc3\xb6s valmistaa laboratoriossa yksinkertaisemmista yhdisteist\xc3\xa4.\n_START_SECTION_\nOminaisuudet\n_START_PARAGRAPH_\nPAH-yhdisteet ovat usein tasomaisia, bentseenirenkaista koostuvia yhdisteit\xc3\xa4. Bentseenirenkaat ovat yleens\xc3\xa4 sulautuneet yhteen kuten naftaleenissa, mutta niit\xc3\xa4 voi yhdist\xc3\xa4\xc3\xa4 my\xc3\xb6s yksinkertainen sidos kuten bifenyyliss\xc3\xa4._NEWLINE_PAH-yhdisteet ovat kiinteit\xc3\xa4 aineita, eiv\xc3\xa4tk\xc3\xa4 ne liukene veteen. Koska PAH-yhdisteet ovat my\xc3\xb6s hyvin pysyvi\xc3\xa4, ne ker\xc3\xa4\xc3\xa4ntyv\xc3\xa4t maaper\xc3\xa4\xc3\xa4n ja vajoavat vesist\xc3\xb6iss\xc3\xa4 sedimentteihin._NEWLINE_Monet PAH-yhdisteet ovat karsinogeenej\xc3\xa4 tai mutageenej\xc3\xa4, eli ne aiheuttavat sy\xc3\xb6p\xc3\xa4\xc3\xa4 tai mutaatioita. T\xc3\xa4llaiset yhdisteet voivat tuottaa hiirelle kasvaimen muutamassa kuukaudessa, jos niit\xc3\xa4 pannaan t\xc3\xa4m\xc3\xa4n iholle pienikin m\xc3\xa4\xc3\xa4r\xc3\xa4. Sy\xc3\xb6p\xc3\xa4\xc3\xa4 eiv\xc3\xa4t oikeastaan aiheuta itse PAH-yhdisteet vaan n\xc3\xa4iden aineenvaihduntatuotteet. Elimist\xc3\xb6 pyrkii yleens\xc3\xa4 muuttamaan PAH-yhdisteen vesiliukoisemmaksi, jotta se poistuisi helpommin. Esimerkiksi yleinen karsinogeeni bentso(a)pyreeni hapettuu entsyymin avulla dioliepoksidiksi. Dioliepoksidi voi reagoida DNA:n kanssa, mik\xc3\xa4 aiheuttaa mutaatioita. Lopulta solu ei pysty en\xc3\xa4\xc3\xa4 jakautumaan normaalisti.\n_START_SECTION_\nMaaper\xc3\xa4n puhdistaminen\n_START_PARAGRAPH_\nIlman maanvaihtoa polysyklisi\xc3\xa4 aromaattisia hiilivetyj\xc3\xa4 on vaikea poistaa maaper\xc3\xa4st\xc3\xa4. Apuna on k\xc3\xa4ytetty lahottajasieni\xc3\xa4, erityisesti valkolahoa. T\xc3\xa4h\xc3\xa4n on syyn\xc3\xa4 se, ett\xc3\xa4 erityisesti n\xc3\xa4m\xc3\xa4 sienet kykenev\xc3\xa4t hajottamaan puun ligniini\xc3\xa4 eritt\xc3\xa4miens\xc3\xa4 solunulkoisten entsyymien avulla. Valittava sieni m\xc3\xa4\xc3\xa4r\xc3\xa4ytyy sen mukaan, miten se saa maaper\xc3\xa4st\xc3\xa4 ravintoa ja siet\xc3\xa4\xc3\xa4 ekologista kilpailua sek\xc3\xa4 maan raskasmetalleja. Toistaiseksi on lupaavia sienilajeja l\xc3\xb6ytynyt orvakoiden, kaulussienten ja karvaslakkien kladeista.'